Hoekom trou goed is vir mans se gesondheid - WelstandWelstand
Tuis / 2016-eetgewoontes / Hoekom trou goed is vir mans se gesondheid
Gegewe die ekstra stres waaraan getroude mans blootgestel word, sou dit nie onlogies wees om aan te neem dat hulle gesondheidsprobleme kan ontwikkel nie. Per slot van sake, hulle het afhanklikes en afhanklikes bring 'n magdom van bekommernisse en verantwoordelikhede mee.
Daar is egter sterk bewyse dat die huwelik, eerder as om mans se gesondheid te benadeel, verskeie heilsame fisiese voordele aan hulle skenk. Verskeie studies oor die afgelope 150 jaar laat dit lyk asof die huwelik goed is vir mans se gesondheid.
'n Groot opname onder byna 130 000 Amerikaanse volwassenes het gevind dat getroude mans gesonder is as mans wat nooit getroud was nie en dié wat geskei is of wewenaars geword het.
So, wat is die spesifieke gesondheidsvoordele van getroud te wees?
Getroude mans leef langer
Die wetenskap is baie beslis hieroor en moeilik om te weerlê. Daar is in die bogenoemde studie gevind dat mans met huweliksmaats langer leef as mans sonder gades. En verder, hoe langer 'n man getroud bly, hoe groter sy kanse om langer as sy ongetroude porture te leef.
Ander studies bevestig hierdie bevindinge. 'n Studie deur navorsers van die Universiteit van Kalifornië in 2006 het gevind dat ongetroude mense vyf keer meer waarskynlik aan aansteeklike siektes sal doodgaan, byna 40% meer waarskynlik aan hartsiektes sal doodgaan en twee keer meer waarskynlik per ongeluk sal doodgaan. Ander studies suggereer dat die sterftesyfer onder ongetroude mans 'n massiewe 250% hoër is as onder getroude mans.
'n Studie deur navorsers by UCLA het ook gevind dat blakend gesonde mense 88% meer waarskynlik tydens die 8 jaar van die studie sal doodgaan as hulle ongetroud is.
Dit beskerm jou teen kanker
Hoewel daar min bewys is dat die huwelik voorkom dat jy kanker kry, gee dit tog jou herstelvermoë 'n hupstoot. Gevolglik beïnvloed dit die uitkoms.
'n Noorweegse studie het gevind dat geskeide en nooitgetroude kankerpasiënte se sterftesyfer 11% tot 16% hoër is as dié van getroude mans. Wetenskaplikes aan die Universiteit van Miami het 143 000 mans met prostaatkanker bestudeer. Oor 'n tydperk van 17 jaar was die oorlewingstydperk van getroude mans (mediaan 69 maande) byna dubbel dié van mans wat geskei is of wewenaars is (38 maande). Mans wat nooit getrou het nie het 'n intermediêre oorlewingskoers van 49 maande gehad.
Navorsers aan Harvard en UCLA het soortgelyke oorlewingsvoordele geïdentifiseer by getroude pasiënte met blaaskanker, wat oorwegend onder mans voorkom.
Getroude mans is gelukkiger (en dus gesonder)
Behalwe in die geval van regtig goor huwelike, behoort dit nie 'n groot verrassing te wees nie omdat getroude mans minder eensaam is en op grond van hul verbonde status meer het om voor te leef as ongetroude mans. 'n Australiese studie het dit in 'n groot mate beklemtoon. Nie alleen is daar gevind dat getroude mans doodeenvoudig gelukkiger as ongetroudes is nie, maar uitgedruk as 'n persentasie het die graad van hierdie meer geluksalige toestand op 'n yslike 135% te staan gekom.
Askmen.com-blogger Andrew Moore sê dit is as gevolg van die stabiliteit wat die huwelik bied. "Die huwelik bied aan 'n man die soort stabiliteit en steun wat hom toelaat om in alle ander aspekte van sy lewe te slaag. Dink daaraan: hoeveel meer sou jy nie kon bereik nie as al die drama van gek vrouens en slegte egskeidings vervang word deur die teenwoordigheid van 'n liefdevolle en sorgsame maat?"
Dit het baie daarmee te doen dat die huwelik geestesgesondheid 'n hupstoot gee. Omdat getroude mans weet dat hulle 'n steunstruktuur het, oorkom hulle ook makliker depressie en stres. Dit is ook meer waarskynlik dat hulle na aftrede meer tevrede met die lewe sal wees as ongetroude mans.
Die huwelik is ook in verband gebring met 'n beter kognitiewe funksie en 'n verlaagde risiko van Alzheimer se siekte.
Dit help jou hart
Hoewel dit 'n figuurlike voorbeeld is, is dit duidelik dat 'n hart wat konstant gebreek is en deur eensaamheid beswaar word uiteindelik ernstige fisiese reperkussies sal ondervind. Japannese wetenskaplikes het gevind dat nooitgetroude mans drie keer meer waarskynlik aan kardiovaskulêre siektes sal doodgaan as getroude mans.
Die Framingham Offspring Study het ook 'n navorsingsverslag uitgereik waarin wetenskaplikes 3 682 volwassenes oor 'n tydperk van 10 jaar geëvalueer het. Nadat kontroles gedoen is vir groot kardiovaskulêre risikofaktore soos ouderdom, liggaamsvet, rook, bloeddruk, diabetes en cholesterol, was getroude mans se sterftesyfer steeds 'n allemintige 46% laer as die van ongetroude mans.
Andrew Moore, n.d., "Top 10: Reasons to get married", http://www.askmen.com/top_10/dating/top-10-reasons-to-get-married.html.
Anna Maltby, 26 March 2015, "The benefits of getting married", http://www.menshealth.com/sex-women/marriage-benefits.
Harvard Mens's Health Watch, 1 July 2010, "Marriage and men's health", http://www.health.harvard.edu/newsletter_article/marriage-and-mens-health.